Sonpanele hou nou belastingvoordele in(Foto: Bill Mead / Unsplash) Enoch Godongwane, minister van finansies, het tydens Woensdag se begrotingsrede aangekondig dat individue wat sonpanele aanskaf, voortaan ook ’n belastingvoordeel sal geniet. Belastingbetalers sal van 1 Maart aanspraak kan maak op ŉ 25%-korting op die koste van dié panele, tot ŉ maksimum van R15 000. Dit beteken dat Suid-Afrikaners ’n kwart van die koste van hul sonpanele van hul belasbare inkomste sal kan aftrek. Godongwana sê dit kan gebruik word om hul belastingaanspreeklikheid in die 2023‑’24-belastingjaar te verminder. Hierdie aansporing sal egter slegs vir een jaar beskikbaar wees. Die regering stel ook belastingverligting van altesaam R13 miljard in die 2023‑’24 -boekjaar voor om die oorgang na skoon energie te ondersteun, elektrisiteitsvoorsiening te verhoog en die uitwerking van voortdurende hoë brandstofpryse te verlig. Die regering het ook onderneem om sonkragverwante lenings aan klein tot mediumgrootte ondernemings op ŉ eerste verlies‑basis toe te staan. Dié belastingmaatreëls het ten doel om ondernemings en individue aan te moedig om in hernubare energie te belê en elektrisiteitsopwekking te verhoog. Lees hier hoe om die belastingvoordeel te benut.